

CRNA GORA

ZAVOD ZA ŠKOLSTVO

Osnovno baletsko obrazovanje

Predmetni program

**UVOD U MUZIČKO OBRAZOVANJE I**

**UPOZNAVANJE SA INSTRUMENTOM**

II razred

Podgorica

2018.

**SADRŽAJ**

[**A. NAZIV PREDMETA 3**](#_Toc493602395)

[**B. ODREĐENJE PREDMETA 3**](#_Toc493602396)

[**C. CILJEVI PREDMETA**](#_Toc493602397) 3

[**D. POVEZANOST SA DRUGIM PREDMETIMA I MEĐUPREDMETNIM TEMAMA 4**](#_Toc493602398)

[**E. OBRAZOVNO-VASPITNI ISHODI PREDMETA……………………………………………………………………………..**](#_Toc493602399)….4

[II RAZRED](#_Toc493602401) 4

[**F. DIDAKTIČKE PREPORUKE ZA REALIZACIJU PREDMETA**](#_Toc493602409) 7

[**G. PRILAGOĐAVANJE PROGRAMA DJECI SA POSEBNIM OBRAZOVNIM POTREBAMA I NADARENIM UČENICIMA**](#_Toc493602410) 7

[**H. VREDNOVANJE OBRAZOVNO – VASPITNIH ISHODA**](#_Toc493602411) 8

[**I. USLOVI ZA REALIZACIJU PREDMETA (STRUČNA SPREMA I LITERATURA)**](#_Toc493602412) 8

1. **NAZIV PREDMETA**

**UVOD U MUZIČKO OBRAZOVANJE I UPOZNAVANJE S INSTRUMENTOM**

1. **ODREĐENJE PREDMETA**

**Uvod u muzičko obrazovanje i upoznavanje s instrumentom**

Muzička umjetnost se razvijala uporedo sa ljudskom civilizacijom. Njen uticaj se ogleda ne samo na globalnom nivou već i na razvoj svake individue. Kroz predmet Uvod u muzičko obrazovanje i upoznavanje s instrumentom, učenici/ce se upoznaju sa pojmovima muzike, upoznaju notno pismo i instrument- klavir. Aktivnosti koje su zastupljene u nastavi, muzičko opismenjavanje, pjevanje i kucanje, pomažu u razvoju ritma i sluha koji su suštinski povezani sa baletskim obrazovanjem i osnova su za nastavak obrazovanja na predmetu Klavir. Predmet pripada grupi predmeta u osnovnoj baletskoj školi. Izučava se u II razredu u grupnoj nastavi sa jednim časom sedmično u trajanju od 45 minuta.

|  |  |  |  |  |  |  |
| --- | --- | --- | --- | --- | --- | --- |
| Razred | Sedmični broj časova | Ukupni broj časova | Obavezni dio  (80-85%) | Otvoreni dio  (15 do 20%) | Teorijska nastava  (TN) | Vježbe i ostali vidovi |
| II | 1 | 34 | 85% | 15% | 80% | 20% |

1. **CILJEVI PREDMETA**

* razvijanje ljubavi i interesovanja prema muzici i umjetnosti uopšte;
* muzičko opismenjavanje;
* upoznavanje instrumenta i njegovih karakteristika;
* osposobljavanje učenika/ca za nastavak obrazovanja na predmetu Klavir u okviru baletskog obrazovanja.

1. **POVEZANOST SA DRUGIM PREDMETIMA**

Sadržaj predmeta Uvod u muzičko obrazovanje i upoznavanje s instrumentom je povezan sa predmetom Muzička kultura koju učenici/ce izučavaju u osnovnim školama .

**E. OBRAZOVNO - VASPITNI ISHODI PREDMETA**

**II RAZRED**

Početna nastava predmeta Uvod u muzičko obrazovanje i upoznavanje s instrumentomodvija se kroz nekoliko segmenata: muzičko opismenjavanje, razvijanje osjećaja za ritam, upoznavanje instrumenta, postavka tijela za instrumentom, približavanje muzike djetetu sviranjem poznatih melodija po sluhu . Ovi segmenti rada kojima učenik u početnoj nastavi treba da ovlada iskazani su kroz obrazovno - vaspitne ishode, koji predstavljaju jasne muzičke oblasti koje učenik treba da savlada tokom drugog razreda.

|  |
| --- |
| **Obrazovno‐vaspitni ishod br.1**  **Učenici/ce će biti u stanju da čitaju note i prepoznaju osnovne vrste takta.** |
| **Ishodi učenja** (razrada obrazovno‐vaspitnih ishoda)  Tokom učenja učenici/ce će moći da:   * prepoznaju i opišu linijski sistem; * razlikuju ključeve; * imenuju note; * prepoznaju notne vrijednosti; * prepoznaju mjesto nota u linijskom sistemu; * čitaju note u prvoj i maloj oktavi; * prepoznaju osnovne vrste takta. |
| **Didaktičke preporuke za realizaciju obrazovno‐vaspitnog ishoda:**  **Sadržaj :** notno pismo.  **Pojmovi** : linijski sistem (linija, praznina), violinski i bas ključ, vrijednosti i djelovi nota (notna glava i vrat, cijela, polovina, polovina sa tačkom, četvrtina note i pauza), imena nota (solmizacija), takt,taktica, 2/4, 3/4, 4/4 takt, oktava (prva i mala), pomoćna linija (pomoćnica).  **Aktivnosti učenja:**  - u početnoj nastavi nastavnik učenike/ce upoznaje sa notnim pismom;  - pjevaju poznate melodije uz klavirsku pratnju nastavnika;  - kucaju ili tapšu brojalice;  - vježbaju čitanje nota;  - koriste Orfov instrumentarijum . |
| **Obrazovno‐vaspitni ishod br.2**  **Učenici/ce će biti u stanju da navedu osnovne karakteristike instrumenta i pravilno postave tijelo za instrumentom.** |
| **Ishodi učenja** (razrada obrazovno‐vaspitnih ishoda)  Tokom učenja učenici/ce će moći da:   * objasne kako nastaje zvuk na instrument; * prepoznaju djelove instrumenta i klavijature; * pravilno sjede za klavirom i pravilno postave ruku i šaku na klavijaturi. |
| **Didaktičke preporuke za realizaciju obrazovno‐vaspitnog ishoda:**  **Sadržaj :** instrument i njegove karakteristike.  **Pojmovi** : klavir, klavijatura, dirka, žice, čekic, pedal.  **Aktivnosti učenja:**  - tokom prvih časova nastavnik učenike/ce upoznaje sa instrumentom, načinom funkcionisanja mehanizma i sastavnim djelovima klavira;  - učenici/ce zauzimaju pravilan položaj tijela, šake i ruke vodeći računa o udaljenosti i visini klavirske stolice u odnosu na instrument;  - uočavaju različite visine tonova koristeći vanmuzičke asocijacije (inspirisan zvukovima prirodne i sl.);  - prepoznaju zvučni reljef klavijature. |
| **Obrazovno‐vaspitni ishod br.3**  **Učenici/ce će moći da odsviraju po sluhu jednostavne i kratke ritmičko- muzičke sadržaje.** |
| **Ishodi učenja** (razrada obrazovno‐vaspitnih ishoda)  Tokom učenja učenici/ce će moći da :  - ponove kratke ritmičko-melodijske sadržaje koje nastavnik prethodnodemonstrira;  - samostalno pronađu na klavijaturi poznate melodije. |
| **Didaktičke preporuke za realizaciju obrazovno‐vaspitnog ishoda:**    **Sadržaj :** poznate dječije pjesme i brojalice i poznate narodne melodije.  **Pojmovi :** ritam i melodija.  **Aktivnosti učenja:**  - učenici/ce ponavljaju ritmičko-melodijski sadržaj koji nastavnik prethodno demonstrira;  - sviraju klastere;  - učenici/ce pjevajući stvaraju melodije i pokušavaju da ih odsviraju;  - pokušavaju da pronađu odgovarajuću pratnju uz melodije koje sviraju;  - transponuju, improvizuju, dopunjavaju melodijsko-ritmicke sadržaje i sl. |

**Literatura :**

**Udžbenici :** Zorislava M.Vasiljević – Muzički bukvar ; Miroslava Lili Petrović – Školica za klavir ( Nivo A)

1. **DIDAKTIČKE PREPORUKE ZA REALIZACIJU PREDMETA**

Didaktički principi i načini nastave na predmetu Uvod u muzičko obrazovanje i upoznavanje s instrumentom u baletskoj osnovnoj školi, sprovode se kroz predviđene programske zahtjeve. Nastava se realizuje kroz teorijsku i praktičnu nastavu. Rad se temelji na razvoju elementarnih muzičkih sposobnosti - sluha i ritma, razvoju mašte i muzičke senzibilnosti. Učenik razvija motoriku i osjećaj za ritam kroz kucanje poznatih brojalica. Pjevanjem pjesmica koje odgovaraju uzrastu učenika razvijaju slušnu kontrolu i unapređuju intonaciju. Slušanje muzike je jedna od aktivnosti u toku nastave kojom učenici razvijaju ljubav prema muzici, emocionalnu senzibilnost uz doživljaj različitih muzičkih sadržaja u odnosu na karakter i stil slušanih djela.

Muzičko opismenjavanje sprovodi se u cilju pripreme za nastavak obrazovanja na predmetu Klavir, jednog od predmeta u osnovnoj baletskoj školi.

**G. PRILAGOĐAVANJE PROGRAMA DJECI SA POSEBNIM OBRAZOVNIM POTREBAMA I NADARENIM UČENICIMA**

1. **Prilagođavanje programa djeci sa posebnim obrazovnim potrebama**

Članom 11 Zakona o vaspitanju i obrazovanju djece sa posebnim obrazovnim potrebama propisano je da se u zavisnosti od smetnji i teškoća u razvoju, kao i od individualnih sklonosti i potreba djece obrazovni programi, pored ostalog mogu: a.) modifikovati skraćivanjem ili proširivanjem sadržaja predmetnog programa; b.) prilagođavati mijenjanjem metodike kojom se sadržaji predmetnog programa realizuju.

Član 16 istog Zakona propisuje da je škola, po pravilu, u roku od 30 dana po upisu djeteta, dužna da donese individualni razvojno - obrazovni program za dijete sa posebnim obrazovnim potrebama (IROP), u saradnji sa roditeljem i o tome obavijesti Zavod za školstvo, Centar za stručno obrazovanje i Ispitni centar. Više informacija moguće je naći na sajtu: <http://www.skolskiportal.edu.me/Pages/Inkluzivnoobrazovanje.aspx>

Nastavnik je u obavezi da metode i sadžaj programa, organizaciju i aktivnosti prilagode učenicima sa posebnim obrazovnim potrebama u skladu sa njihovim mogućnostima.

1. **Prilagođavanje programa nadarenim učenicima**

Prepoznavanje i njegovanje nadarenih učenika je jedan od zadataka nastavnika na svim nivoima obrazovanja. Ovim učenicima je potrebno kroz dodatnu nastavu i prilagođenim metodama unaprijediti njihov talenat.

1. **VREDNOVANJE OBRAZOVNO – VASPITNIH ISHODA**

Tokom godine nastavnik kontinuirano evidentira i prati učenikov rad kroz prisustvo, zalaganje na času, napredovanje učenika/ce i sposobnost savladavanja zadataka. Na osnovu navedenih aktivnosti nastavnik vrednuje učenikov rad i postignuća ocjenom na kraju svakog klasifikacionog perioda. Motivacija za rad treba da bude usmjerena na učenikov razvoj, napredak i uspjeh a ne na ocjenu. Učenike treba upoznati s elementima ocjenjivanja i što će se vrednovati tokom godine. Ocjenjivanje je brojčano.

**Tabela sa elementima za ocjenjivanje :**

|  |  |
| --- | --- |
| OCJENA | OPIS |
| Odličan (5) | Učenik/ca se ističe u razumijevanju gradiva i sa velikom preciznošću reprodukuje pređeno gradivo |
| Vrlo dobar (4) | Učenik/ca u potpunsti razumije i u stanju je da s preciznošću reprodukuje pređeno gradivo |
| Dobar (3) | Učenik/ca djelimično razumije i reprodukuje pređeno gradivo s nedovoljnom preciznošću |
| Dovoljan (2) | Učenik/ca ne razumije i s nedostatkom preciznosti reprodukuje pređeno gradivo |

**I . USLOVI ZA REALIZACIJU PREDMETA**

Nastava predmeta Uvod u muzičko obrazovanje i upoznavanje s instrumentom se izvodi u učionici za grupnu nastavu koja je opremljena sa: tablom sa notnim sistemom, instrumentom – klavir, klavirskom stolicom, katedrom i CD –plejerom.

Nastavu predmeta Uvod u muzičko obrazovanje i upoznavanje s instrumentom predaje diplomirani muzičar – klavirista.

* Na osnovu Metodološkog uputstva za pisanje predmetnih programa zasnovanih na ishodima učenja ( 2017.godina), program za predmet Klavir sastavila je komisija u sledećem sastavu :

Irma Marković - profesor klavira, predsjednik

Jelena Krivokapić - profesor klavira, član